Mans is kaas en vrouens… feta! | Slaai Sonder Blare
Posted in Klagtes oor komkommers, Mans is kaas en vrouens... feta!
Ek kry sommer vroeg vanjaar al 'n prentjie-boodskap van Manlief: "Onthou… 2017 is die jaar om jou man te bederf" en die prentjie is 'n allemintige, reuse elandbul wat geraam word deur die sakkende Afrika-son. Ek frons vir Manlief. Hy glimlag terug.
Die eerste dieet van die jaar is nog nie eers met skriflesing of gebed geopen nie, toe moes ek al aanhoor hoe sy mond darem maar water vir so stukkie koedoebiltong. "Selfs 'n ou lewertjie gesmeer op roosterbrood sal nie sleg afgaan nie", sug hy diep. Ek gee drie oogknippies. Hy glimlag terug.
Ons ontwaak net na Januarie maand ons finansieel tot hibernasie gedwing het, toe word daar op Facebook met etikette my herinner aan goeie winskopies vir springbokke in die Suide van Namibië en sommer so terloops word daar genoem dat Etihad ook nou goeie pryse bied op vliegkaartjies. Ek wonder hoekom springbokke soveel goedkoper is in die voormalige Suidwes en hoekom jagplase nie meer plek het vir gesinne, tensy jy bereid is om met 'n nier en halwe long daarvoor te betaal nie. Ek rol my oë, maar hy glimlag net terug.
Februarie bring sy uitdagings. Ons verhuis. Ons verkleur. Ons verryk. Ons vertaal. Manlief koop nou al aanlyn jagtydskrifte en praat met heimwee van daardie 243 en 308 en 458, terwyl hy oor en oor op You Tube loer hoe jagters kolskoot skiet. Sy hart verlang bosveld toe. En dis 'n verlange wat mens nie aan iemand kan beskryf nie, maar ek gaan probeer: Hy raak al hoe suiniger met die droëwors. Ek betrap hom waar hy oor sy vellies vryf en dit dan terugsit in die kas. Hy skink whiskey en in plaas daarvan dat hy dit sommer so saam met die rugby of om die braaivleisvuurtjie drink, gaan staan hy op die balkon en tuur uit oor die see. Sy baard word langer, dikker, weliger, maar sprake van in toom hou, is daar weinig. Ek besef egter dinge bereik nou breekpunt, want hy probeer my al weer oortuig van greinpunte en ladingsfoute, terwyl ek eintlik net 50 skaduwees van donkerder dinge wil klaar kyk. Ek kug. Hy glimlag net.
Goed, ek vang die skimp. My liewe, dierbare jagter, wat so getrou help wasgoed ophang en koffie aandra… onder jou kussing, in die koevertjie, is ons vliegkaartjies vir Julie vakansie… en jou bewys dat die buffel wag. Want as jy genoeg skimp, sal tot die jagweduwee antwoord. Ek glimlag, want hy glimlag.
Posted in Mans is kaas en vrouens... feta!, Sout van die aarde
Dis makliker om 'n man te wees as om jouself Eva se afstammeling te noem.
Tussen 1300 en 1900 word meer as een miljoen vrouens verbrand omdat hulle as hekse gedoop is. Die dood van 'n man in oorlogstye, gee hom etiket van "held", terwyl die vrou wat in die konsentrasiekamp van hongersnood sterf, as "slagoffer" onthou sal word.
In Kameroen word vrouens se borste plat gestryk om nie die manne uit te lok nie, terwyl Chinese meisies se voete gebind word sodat hulle op klein voetjies kan rondtrippel. In sekere dele van die Midde-Ooste word meisies se maagdelikheid as geskenk aan hul ooms gegee na Rooikappie vir die eerste keer kom kuier het.
In 1872 kon slegs 19% van alle vrouens lees en skryf. In 2013 het die getal gestyg tot 58%. In al hierdie tye het Adam nie een keer nodig gehad om sy onderbroek te brand of te dans vir sy reg tot opvoeding nie. In 2016 verdien die gemiddelde man 33% meer as 'n vrou met dieselfde kwalifikasie, ervaring en posbeskrywing. Die geveg na gelykberegtiging duur voort, want die enigste plek waar vrouens koningin kraai, is met prostitusie… nie juis iets wat ons op ons CV wil sit nie.
Oorgewig vrouens kry ses keer makliker kritiek as mans en daar word baie meer druk uitgeoefen op vroulike voorkoms as manlikheid. Emansipasie is 'n groot woord wat rondgegooi word, maar dikwels nie regtig waarde dra nie. Teorie en praktyk is dalk getroud, maar duidelik praat hulle nie altyd met mekaar nie.
Mans kan staan en piepie, hulle kan sonder hemde rondloop as dit warm is en hulle kan poep en winde opbring sonder dat hul bestaansreg betwyfel word. Wel, tegnies gesproke kan ek ook seker staan en piepie, sonder my hemp rondloop en myself windlawaai noem, maar dit sal grens aan laster en ongrondwetlike optrede.
Vrouwees is nie aldag maklik nie. Inteendeel, ek dink man-wees is baie makliker. Selfs in 2016. Makliker. Nie noodwendig beter nie.
Posted in Mans is kaas en vrouens... feta!
Kyk, daar is baie snaakse spesies op aarde. Ek dink byvoorbeeld die mense wat dag in en dag uit in die hokkies by tolhekke, in die middel van die snelweg, sit en ander mense se geld vat, beskik oor 'n besonderse uithouvermoë, geduld en hoë vervelingsdrumpel. Sò ook die hoendervreters wat met olierige handjies my posstukke laat verlore raak agter die vervalste ystergordyn van die poskantoor. (Ek het nog altyd gedink die afkorting Pk. vir poskantoor is baie gepas en insiggewend.)
Vrouens wat elke haartjie op hul oogbank laat uittrek met behulp van waks en dit dan weer met 'n potlood inteken, gaan my verstand te bowe. Mans wat sokkies saam met plakkies dra, en nie van Duitse afkoms is nie, se redenasievernuf is ook bo my vuurmaakplek. En moenie my eers laat wegtrek met 'n relaas oor rugby nie…
Daar is egter een spesie wat my weekliks verbaas: jagters. 'n Meer diverse klomp mense sal jy nie sommer onder een ander sambreel vind nie. Daar is die jagters wat nooit geld het nie, maar (of is dit eerder WANT?) hulle is elke naweek in die veld met 'n wapen, op soek na biltong. Jagters wat in die week advokate, dokters, professors en sakemanne is, maar hulle pikkewynpakkies verruil vir kamoefleerdrag as hulle met plakkies, stewels of sommer kaalvoet die bos inkarring op soek na 'n dierlike teiken. Manne wat geharde grappies maak, maar 'n traan pik as hy sy liefde om die hand vra. Menere wat van die kennebak tot onder die knieg vloekwoorde kan spoeg, maar so sag raak as hy sy pasgebore seun vir die eerste keer vashou. Adams wat liries raak oor 'n wapen se gevoel in jou kaal hande, maar ook 'n streng vegetariese leefstyl volg. Jan Alleman wat ure die grein en lading kan bespreek, maar ook die verskil verstaan tussen 'n lattè, espresso, java en mocha.
Daar is jagters wat nog nooit buite die landsgrense gereis het nie, maar kennis dra oor elke onkruid, insek, plantsoort, voël en bokdrol van sy omgewing. Mense wat nog nooit ander klere as khaki gedra het nie, maar wie se stories jou weke lank om die kampvuur kan hipnotiseer. Manne wat hul brood en botter van die veld verdien, menere wat hul rus in die groen weivelde vind, Adams wat sommer net saampraat oor hul passie vir 'n mooi kolf en Jan Alleman wat foto's neem om die onthou tasbaar te maak vir die volgende generasie.
Jagters is inderdaad 'n vreemde spesie, want in die term "jagter" het ek 'n ooglopende ironie raakgeloop. Om pynloos, doelgerig en vinnig 'n lewe te neem, verg nie 'n titel, handelsmerke, statige dialek of noemenswaardige herkoms nie, maar dit bring presies wat 'n titel, handelsmerk, statige dialek of belangrike herkoms bied: respek.
Posted in Mans is kaas en vrouens... feta!, Tamatie-toesprake
Man. Hy soek die veld onder sy voete en die bok in die bos. Hy soek die vars plaaslug in sy longe en klitsgras aan sy broek. Hy soek 'n knipmes in sy sak en 'n stewige stukkie vleis op die etenstafel. Hy soek die wapens in die kluis en familie onder sy dak. Hy soek logiese antwoorde, struktuur en die televisie se kontrole. En aandag. Mans hou van aandag.
Wel, dis wat my man soek in elk geval. Maar vandag voel hy warm woestynsand onder sy voete en van bokke is daar nie eers 'n spoor te bespeur nie. Die lug is onnodig warm en al wat aan mens vasplak hier, is sweet. In sy sak is die huissleutel, op sy bord 'n skep groentekerrie en van wapens mag mens skaars praat, watwou nog aanhou. Met die kinders se koms het hy ook maar moed opgegee oor die televisie se kontrole en mettertyd ook maar die handoek ingegooi om nommer een op die prioriteitslys te behou.
Ek kyk so na die manne om my en al hoe meer word ek bewus gemaak van die reuse spronge wat hulle in die sogenaamde 'moderne tye' moet maak. 'n Baard is nie meer net hare op jou ken nie, maar 'n statussimbool. 'n Hemp is nie meer 'n bedekking van die bolyf nie, maar die klein handelsmerkie op die linkerbors, verduidelik waar jy koop en hoeveel jy bereid is om te betaal vir kwaliteit. Skoene spreek van waardigheid, liggaamsreuke moet verruil word vir ontwerpersgeure en jou keuse van alkoholiese verversing gaan bepaal of jy die suksesleer gaan klim of nie. Brannas maak boetie bebliksemd, rum ruik en dis slegs rooiwyn en 'n besonderse whiskey wat jou klas bepaal.
Daar word so maklik geredeneer en gebewe oor die emansipasie van die vrou. Hoe ons moes veg vir ons regte, bra's moes brand ensovoorts en so aan. Maar ek wonder vandag oor wat die man in die proses moes prysgee. Opoffer. Weggee. Hy moes sy skrynwerkerstafel verruil vir 'n mandjie vol wasgoed wat gewas, opgehang, opgevou of weggepak moet word. Hy moes sy motorfiets verkoop sodat ons karstoeltjies èn passasiers kan vervoer. Hy verlang na die bosveld as hy in die stadswoud rondry en al is sy voertuig 'n 4×4, is die uitsig nie na wense nie.
Die man staan nou langs die vrou. Ons is 'n span. Ons drome is aangepas, ons ideale het verander, ons doelwitte lyk anders. Want nou is hy eggenoot en ouer en pligsgetrou op sy pos om te sorg. En op hierdie oomblik, waar hy kaalvoet in sy slaapbroek sit en oranje koeldrank drink, 'n kind onder elke arm, terwyl hulle een of ander program oor diere kyk… op hièrdie oomblik, is hy vir my die mooiste man: onopgesmuk, gelukkig en eg.
Posted in Mans is kaas en vrouens... feta!, Slaaisous, Sout van die aarde
Posted in Die sage van die soetrissie, Mans is kaas en vrouens... feta!, Slaaisous, Sout van die aarde
Dis nou week drie wat ek my man aanmoedig om room aan sy gesig te smeer. Nie gewone Nivea (for men) lyfroom nie, maar spesiale room (vir mans) om te help met ingroeihaartjies. Die fynskrif sê ook dit help met plooie en die UV verlig die sonskade. Dis inligting wat ek liefs weerhou, want 'n ware man "gebruik mos nie roompies en salfies nie."
Vir jare lank al het mans dit besonder maklik as ons badkamerroetines tussen Adam en Eva moet vergelyk. Ek het tientalle botteltjies, bakkies en buisies om my van kroontjie tot toontjie te versorg. In die stort staan die bewyse ook duidelik: 11 bottels, waarvan Manlief net een gebruik. Hy was agter sy ore, sy hare, tussen sy tone en voor op sy pens met dieselfde spons en dieselfde seep. En ja, ek is jaloers… want as ek sou waag om dieselfde houding in te neem en net een botteltjie seep te gebruik vir alles, sal ek beslis lyk soos 'n kruising tussen die Yeti, 'n akkedis en Robert Mugabe. Droë hare wat die meisie van The Ring na 'n Pantene advertensie laat lyk. Meer puisies sal op my ken verskyn as wat my selfbeeld sal kan hanteer. Dan praat ek nie eers van die haartjies wat onder my oksels sal ingroei, my hakke wat soos gedroogde biltong gaan lyk en my beenhare wat spoedig gevleg sal kan word nie. Nee kyk, ek spandeer dalk twaalf minute in die stort, maar ek doen dit nie net vir myself nie… o nee, ek doen dit ook vir die direkte samelewing.
Mans het dit beslis makliker. 'n Bierpensie wat dreig, ontlok nie naastenby soveel sosiale kommentaar soos 'n vrou se bo-arms wat soos vetkoekdeeg begin dril nie. Mans hoef nie bekommerd te wees oor grillerige toiletsitplekke in publieke badkamers nie. Hulle hoef nie ure voor 'n vol kas te staan en te wonder wat hul vleeslikheid gaan bedek, net om eindelik uit te roep: "Ek het niks om aan te trek!" nie. Mans kan maklik wees. Hulle kan die haan onder die henne wees, die hings tussen die merries, die reun tussen die tewe… en dan ook die prins op die wit perd.
Maar ek is bly ek is 'n vrou. Want sien, ek kan soveel roompies en botteltjies aankoop soos ek wil. Ek kan huil as ek wil, wanneer ek wil en waaroor ek wil. Ek kan broeke en rompies dra. Ek kan 'n kas vol klere, rakke vol skoene, laaie vol handsakke hê, sonder om 'n wenkbrou te lig. Ek kan lang ure in die bad lê, is ewe tuis voor die rekenaar, stoof en televisie en die beste van alles? Ek is nie in kompetisie met enige man nie. Ek oorreed my man om room aan sy gesig te smeer, sodat hy vir die volgende sestig jaar ook vir my mooi kan lyk. Ek oortuig hom dat sjampoe beter is vir hare as seep. Hy is nie my baas of my slaaf nie. Hy loop soms in my skaduwee en ander kere maak hy die pad gelyk vir my. Sy geslag maak hom nie superieus nie. Maar solank hy glo dat ek nie kan asemhaal sonder hom nie, solank sal hy die beskermheer van ons gesin wees. 'n Man moet drake kan oorwin, krete kan skree, gesag kan afdwing en respek kan handhaaf. 'n Man moet voorsien. Al wat 'n vrou hoef te doen is om die kuns te verstaan: MANipulasie.